Ekonome verwag stewiger groeiFoto: Stevepb/Pixabay.com Suid-Afrika se ekonomiese groei het moontlik in die eerste kwartaal van vanjaar, wat Saterdag eindig, met 2% gegroei. Dié positiewe siening word deur verskeie ekonome gedeel. Dit terwyl die IMF Suid-Afrika se groeikoers vir vanjaar en 2019 afwaarts aangepas het. Die IMF verwag groei van 1% vanjaar. Ekonome sê ook dat die groeikoers wat deur Malusi Gigaba, die vorige minister van finansies, tydens die begroting aangekondig is, dalk te konserwatief is. Gigaba het 1,1% in die vooruitsig gestel. In ŉ vroeëre onderhoud het Elize Kruger van NKC Economic Research die mening uitgespreek dat Nlanhla Nene, die nuwe minister van finansies, waarskynlik die groeikoers tydens die medium-begroting sal aanpas. Die hoof-ekonoom by economists.co.za, Mike Schussler, sê kleinhandelgroei sal die eerste kwartaal se groeisyfer ondersteun. “Baie mense het items gaan koop voordat die nuwe belasting op toegevoegde waarde (BTW) Sondag van 14% tot 15% styg. Dit sluit in motors, rekenaars, televisiestelle en ander dergelike goedere,” het hy gesê. Hy wys daarop dat verbruikers in die aftel tot BTW se D-dag hul sakke diep geskud het. Hy voeg by dat kredietverkope waarskynlik tydens die periode gestyg het. Schussler meen die landbou sal ook weer ŉ groot deel tot ekonomiese groei bydra. Hy waarsku dat die oesskatting vir vanjaar ietwat laer is as verlede jaar. In 2017 het landbou die ekonomie gerugsteun met sy rekord mielie-oes. Dit het gehelp dat die groeikoers vir 2017 1,7% beloop het. Hy het egter sy kommer oor die mynbousektor uitgespreek. Die sektor het verlangsaam sedert Mosebenzi Zwane, die vorige minister van minerale hulpbronne, die derde mynbouhandves aangekondig het. Schussler sé die nuwe minister, Gwede Mantashe, gaan hard moet werk om vertroue in dié sektor te herstel. “Indien daar vertroue in dié sektor is, sal dit beleggings lok en herstel,” se hy. Hy het ook sy kommer uitgespreek oor die vervaardigingsektor en het daarop gewys dat dit juis dié sektor is wat groot werksverliese getoon het. Schussler sê dat interne faktore soos politieke ontwikkelinge sowel as buitelandse faktore soos die VSA se beoogde tariefverhoging op verskeie produkte, insluitend staal en aluminium, ook ŉ uitwerking kan hê op ekonomiese groei. Die hoof-ekonoom by die Efficient-groep, Dawie Roodt, meen dat groei vanjaar stewiger sal wees. Hy sê die eerste kwartaal kan op ŉ positiewe noot afskop. Roodt beaam die siening dat Gigaba se geskatte groeikoers konserwatief was en dat dit deur Nene aangepas moet word. Hy is egter positief dat die land vanjaar meer groei sal toon weens groter politieke stabiliteit.